Eggen: - Definitivt feil å ansette Jönsson
- Jeg er inhabil, men det var definitivt feil, sier Nils Arne Eggen til VG Nett om Jönsson-ansettelsen. På Rosenborgs styremøte torsdag kveld var det blitt stilt spørsmål ved hvorfor trenerveteranen ikke var vurdert til jobben også da Per Joar Hansen ble ansatt før jul, skriver Adresseavisen. Og da styreleder Ivar Koteng sa at Eggens navn var på listen over kandidater, inntok han selv talerstolen. - Skal vi få lagt dette bak oss, må vi komme frem til kjernen, åpnet Eggen ifølge avisen. - Da Erik Hamrén skulle bli svensk landslagstrener var jeg i Spania. Jeg hadde hatt pause, og fått lysten tilbake. Så kom jeg på Brakka, og tenkte vel at folk mente det var kjempebra om jeg viste interesse for å ta en periode til Jeg var bare 68 eller 69 år. Så gikk vinteren, og det var krefter i RBK som ikke ville ha meg som trener. Jeg er ikke fornærmet, men mener ledelsen må være villige til å innrømme at de ikke ville ha meg, sier han. VG Nett snakket med Eggen kort tid etter styremøtet. - Jeg sa bare det som skjedde. Poenget var at jeg stilte meg til disposisjon allerede 2009, men de ville gå nye veier. Det er for så vidt ålreit, men da må de være ærlige nok til å si det. - Jeg vil jo gjerne at klubben skal gå videre, men da må den være ærlig med seg selv, sier han til VG Nett. - Ble du overrasket over at du ikke fikk jobben permanent? - Jeg var veldig overrasket. Eggen understreket på møtet at han mener Per Joar Hansen er et «kjempegodt valg» som han «stiller seg bak». - Men hva var det med meg som person den gangen. Det har plaget meg. Jeg var klar for å ta en ny periode, men RBK ville ikke ha meg, sier han til Adresseavisen.Rosenborg har et uttalt mål om å vende «tilbake til røttene», gjennom en fotball Eggen i store deler har skapt pilarene for på Lerkendal. Han mener det var feil å ansette Jönsson, som spiller 4-4-2 og ikke 4-3-3, som RBK gjorde i glansdagene. - Jeg havnet i konkurranse med Jan Jönsson. Han er en ypperlig kar. Men for et styre og en ledelse må det være et samsvar mellom fotballfilosofien og den du ansetter. Da ble det en feil ansettelse, sier Eggen. - Vi hadde ikke fått til å spille 4-3-3 i den filosofien Nils Arne sto for tidligere, og valgte nytt, også for at en ny trener skulle slippe å sammenliknes med Nils Arne. Erik Hamrén fikk også suksess ved å gjøre ting på en annen måte. Så kan det diskuteres om det var riktig. Da Hamrén ble svensk landslagstrener ønsket å fortsette i det samme sporet. Da ble Jönsson et førstevalg, sier sportslig leder Erik Hoftun ifølge Adresseavisen. Hverken Hoftun eller styreleder Ivar Koteng har besvart VG Netts henvendelser i kveld.Eggen var av mange ønsket som erstatter for Jan Jönsson også før jul, men Rosenborg hevdet at 71-åringen hadde meldt seg uaktuell. Spesielt kom ønsket om Eggen til uttrykk da en sponsor rykket inn en helsides annonse i Adresseavisen tidligere denne uken. - Jeg har stilt meg bak det valget. Det har kommet frem at både jeg og klubben står bak det. Ferdig med det, sa Nils Arne Eggen til VG Nett den gang.
Nils Arne Eggen (71) mener det var feil av Rosenborg å ansette Jan Jönsson, og krevde svar på hvorfor han selv ikke ble vurdert i 2010.